CELEX: 62019TN0808
Language: da
Date: 2019-11-25 00:00:00
Title: Sag T-808/19: Sag anlagt den 25. november 2019 – Silgan International og Silgan Closures mod Kommissionen

27.1.2020   
            
            
               DA
            
            
               Den Europæiske Unions Tidende
            
            
               C 27/65
            
         
      Sag anlagt den 25. november 2019 – Silgan International og Silgan Closures mod Kommissionen
      (Sag T-808/19)
      (2020/C 27/65)
      Processprog: tysk
      
         Parter
      
      
         Sagsøgere: Silgan International Holdings BV (Amsterdam, Nederlandene) og Silgan Closures GmbH (München, Tyskland) (ved advokaterne D. Seeliger, H. Wollmann, R. Grafunder, B. Meyring og E. Venot)
      
         Sagsøgt: Europa-Kommissionen
      
         Sagsøgernes påstande
      
      
                  —
               
               
                  Kommissionens afgørelse C(2019) 8501 final af 20. november 2019 ((AT.40522 – Metal Packaging [ex Pandora]) om forpligtelse til at udlevere oplysninger annulleres.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført følgende anbringender.
      
                  1.
               
               
                  Første anbringende om en tilsidesættelse af retten til forsvar
                  I forbindelse med det første anbringende gøres det gældende, at den anfægtede afgørelse tilsidesætter væsentlige forsvarsrettigheder, da de stillede spørgsmål overvejende beror på dokumenter og oplysninger, som sagsøgeren tidligere har fremlagt i sin egenskab af vidne for forbundskonkurrencemyndigheden i Tyskland i en sag, der verserer for denne myndighed. Kommissionen er kommet i besiddelse af disse dokumenter og oplysninger i forbindelse med en ulovlig udveksling af oplysninger med forbundskonkurrencemyndigheden, eller ved en retsstridig kontrol på grundlag af denne udveksling.
               
            
                  2.
               
               
                  Andet anbringende om, at Kommissionen er inkompetent som følge af en tilsidesættelse af subsidiaritetsprincippet
                  I forbindelse med det andet anbringende gøres det gældende, at Kommissionen er inkompetent til at føre sagen mod sagsøgeren og vedtage den anfægtede afgørelse. I betragtning af forbundskonkurrencemyndighedens omfattende undersøgelse og den nationale sag, der er moden til afgørelse, fremgår det således ikke, hvorfor forbundskonkurrencemyndigheden skulle være uegnet til at afslutte undersøgelsen i denne sag, eller hvorfor Kommissionen er i en bedre position til gennemføre den anfægtede undersøgelsesforanstaltning.
               
            
                  3.
               
               
                  Tredje anbringende om en utilstrækkelig begrundelse
                  I forbindelse med det tredje anbringende gøres det gældende, at den anfægtede afgørelse er utilstrækkeligt begrundet, da den ikke indeholder nogen forklaring på, hvorfor Kommissionen i lyset af subsidiaritetsprincippet anser sig for at have beføjelse til at gennemføre undersøgelsen mod sagsøgeren.
               
            
                  4.
               
               
                  Fjerde anbringende om en tilsidesættelse af retten til god forvaltning efter artikel 41 i Den Europæiske Unions charter om grundlæggende rettigheder
                  I forbindelse med det fjerde anbringende gøres det gældende, at Kommissionen har tilsidesat kravet om god forvaltningsskik og artikel 41 i Den Europæiske Unions charter om grundlæggende rettigheder, da den anfægtede afgørelse er uforholdsmæssig, og tilsidesætter sagsøgerens berettigede forventninger og kravet om upartiskhed og fairness.
               
            
                  5.
               
               
                  Femte anbringende om misbrug af skønsbeføjelse
                  I forbindelse med det femte anbringende gøres det gældende, at kravet om oplysninger beror på uberettigede betragtninger, eftersom Kommissionen med undersøgelsesproceduren og navnlig den anfægtede afgørelse i samarbejde med forbundskonkurrencemyndigheden forfølger det formål at omgå de bestemmelser om pålæggelse af sanktioner for overtrædelser af artikel 101 TEUF, der er fastsat i tysk lovgivning.